wickkiey/tamil-wikipedia-markdown huggingface dataset:
# டேன் சேங்கர்

**டேனியல் செ. சேங்கர்** ஓர் நுட்ப பங்கு வர்த்தகர். தணிக்கை செய்யப்பட்ட வருமானம் 2 வருடங்களுக்குள், 10,775 அமெரிக்க வெள்ளிகள் 18,000,000 ஆக இரண்டு ஆண்டுகளில் மாறியது தணிக்கையில் தெரியவந்ததால் ஊடகங்களின் கவனத்தை ஈர்த்தார்.  

## தனிப்பட்ட வரலாறு
டான் சேங்கர் பங்கு வர்த்தில் உலக சாதனை படைத்துள்ளார் ஒரு வருட பங்குச் சந்தை வணிகத்தில் அவரின் மொத்த பங்குகள் 29,000% இக்கும் அதிகமாக வளர்ச்சி கண்டிருந்தன. இரண்டு ஆண்டுகளில், அவர், 10,775 வெள்ளிகளை 18 மில்லியன் வெள்ளிகளாக மாற்றினார். *பார்ச்சூன்* இதழ், சேங்கர் பற்றி ஒரு விரிவான கட்டுரையை எழுதியது, அதில் அவரது வணிக முடிவுகளை பற்றி வரி தணிக்கை முடிவுகளை மதிப்பாய்வு செய்து எழுதியது.  

லாசு ஏஞ்சல்சின் சான் பெர்னாண்டோ பள்ளத்தாக்கு பகுதியில் சேங்கர் வளர்ந்தார். அவரது தந்தை மருத்துவர் தாய் உளவியலாளர். அவர் கல்லூரி படிப்பை முடிக்காமல் கொலராடோவிலும் இடாஹோவிலும் உள்ள பனிச்சறுக்கு விளையாட்டுக்காக சில ஆண்டுகள் கல்லூரியை விட்டு வெளியேறினார். தனது இருபதுகளின் ஆரம்பத்தில் தனது வருமானத்திற்காக பெல் ஹாப், கார் டிரைவர் மற்றும் சமையல்காரர் போன்ற சில வேலைகளை செய்தார்.  

இறுதியில், அவர் உயர்நிலைப் பள்ளி கல்வியோ தொழில்முறை வர்த்தகமமோ இல்லாமல் எல்லேவுக்கு திரும்பினார். அவர் ஓர் வீட்டை மாற்றியமைக்கும் நிறுவனத்தில் வேலை செய்யத் தொடங்கி பின் தனது கலிபோர்னியா ஒப்பந்தக்காரரின் உரிமத்தைப் பெற்றார் . அவர் ஒரு சுயாதீன ஒப்பந்தக்காரராக பெவர்லி இல்சில் நீச்சல்குளம் அமைக்கும் வேலையில் இறங்கினார் அவ்வேலையில் ஓரளவு நல்ல வருமானத்தைப் பெற்றார்.  

அவரது தாயார் எலைன் பங்குச் சந்தையை விரும்பினார், டான் அவருடன் தொக்காவில் வணிக ஓடைகளை அடிக்கடி பார்ப்பார். 1978 ஆம் ஆண்டில் ஒரு நாள் டான் திரையின் அடிப்பகுதியில் குறுக்கே ஓடும் செய்தியில் ஓர் பங்கு ஒரு வெள்ளிக்கு விற்பதைக் கண்டார். அவர் தனது முதல் பங்கை வாங்கி சில வாரங்களுக்குப் பிறகு $ 3 க்கு மேல் விற்றார். அந்த விற்பனையிலிருந்து, சந்தையின் போக்கில் பெரும் நாட்டம் கொண்டு ,அன்றைய பங்கு விலைகளை அறிந்து கொள்ள ஒரு கருவியை ஒப்பந்த வேலைக்கு செல்லும் போதும் அவருடன் எடுத்துச் சென்றார்.  

## இணைய குமிழ்
1997 ஆம் ஆண்டில் பங்குச் சந்தையில் தொழில்நுட்பம் மற்றும் இணையப் பங்குகள் அதிக வணிகர்களின் பெற்றிருந்த போது, டான் பெரும் நகர்வுகளைக் காணத் தொடங்கினார். சந்தையில் முழுமையாக முன்னேற தேவையான மூலதனத்தை வைத்திருக்க அவர் தனது போர்ஷை சுமார் 11,000 டாலர்களுக்கு விற்றார். அடுத்த ஆண்டில், அவர் 11,000 டாலர்களை 18 மில்லியனாக பெருக்கினார், இரண்டு பத்தாண்டுகளாக சந்தையில் வணிகம் புரிந்த அறிவு பெற்ற வில்லியம் ஓ நீலின் படைப்புகளை திரும்ப திரும்ப வாசித்தார். இந்த வெற்றியின் மூலம், டான் ஒரு முழுநேர வர்த்தகராகி, ஒப்பந்தத்த கார வேலையை விட்டு வெளியேற முடிந்தது.  

## சேங்கர் அறிக்கை மற்றும் சார்ட்பேட்டர்ன்.காம்
1996 ஆம் ஆண்டில் டான் தி சேங்கர் அறிக்கை என்ற தொலைநகல் செய்திமடலைத் தயாரித்தார், இது ஒவ்வொரு இரவும் பல நூறு தொடக்க வர்த்தகர்களுக்கு சென்றது. இந்த தொலைநகல் கடிதத்தை அவர் 1998 ஆம் ஆண்டில் சார்ட்பேட்டர்ன்.காம் என்ற புதிய கல்வி வலைத்தளமாக மாற்றினார், அங்கு தினசரி பங்கு விளக்கப்படங்கள் வர்த்தகர்கள் படித்து வர்த்தகம் செய்யக்கூடிய சிறந்த வடிவங்களை எடுத்துக்காட்டுகின்றன. இந்த வலைத்தளம் இப்போது உலகெங்கிலும் உள்ள ஆயிரக்கணக்கான வர்த்தகர்களுக்கு தொழில் சந்தை தயாரிப்பாளர்கள், ஹெட்ஜ் நிதி மற்றும் தனியார் வர்த்தகர்களுக்கு சேவைகளை வழங்குகிறது.
# சூசன்னா போர்தோன்


**சூசன்னா போர்தோன்** (Susanna Bordone) (பிறப்பு: 1981 செப்டம்பர் 9 ) இத்தாலியின் மிலனில் பிறந்த இவர் ஓர் இத்தாலிய ஒலிம்பிக் விளையாட்டுப் போட்டிகளில் குதிரையேற்ற வீரராவார். இவர் இரண்டு கோடைகால ஒலிம்பிக்கில் ( 2004 மற்றும் 2008 ) போட்டியிட்டார். 2008 ஆம் ஆண்டில் இவரது சிறந்த ஒலிம்பிக் முடிவுகள் அணி நிகழ்வுகளில் 5வது இடத்தையும், தனிப்பட்ட நிகழ்வில் 23 வது இடத்தையும் பிடித்தன.  

இவர் மூன்று உலக குதிரையேற்ற விளையாட்டுகளிலும் ( 2002, 2006, 2010 ), ஐந்து ஐரோப்பிய குதிரையேற்ற போட்டிகளிலும் (2003, 2005, 2007, 2009, 2011), இரண்டு ஐரோப்பிய குதிரையேற்ற போட்டிகளிலும் (2009, 2011) பங்கேற்றார் . கான்டினென்டல் குதிரையேற்ற போட்டிகளில் இவர் இரண்டு அணி பதக்கங்களை வென்றுள்ளார்.
# முட்டம் கலங்கரை விளக்கம்


**முட்டம் கலங்கரை விளக்கம்** கன்னியாகுமரி மாவட்டம், முட்டம் கடற்கரையில் அமைந்துள்ள ஒரு கலங்கரை விளக்கம் ஆகும்.  
கன்னியாகுமரி மாவட்டத்தில் பல சிறப்பு வாய்ந்த சுற்றிலாதலங்கள் உண்டு. அதில் முக்கியமான ஒன்று முட்டம் கலங்கரை விளக்கம் மற்றும் அழகிய கடற்கரையைக் கொண்டிருப்பதால் இவ்வூர் சுற்றுலாத்தலமாகவும் விளங்குகிறது.  

## வரலாறு
18-ம் நூற்றாண்டில் ஆங்கிலேயர்கள் முட்டத்தில் கலங்கரை விளக்கம் அமைப்பதற்கு இடம் தேர்வு செய்தனர். 1875 -ம் ஆண்டு பணிகள் தொடங்கப்பட்டு 1882 -ம் ஆண்டு முதல் முட்டம் கலங்கரை விளக்கம் செயல்படத் தொடங்கியது. 1910-ம் ஆண்டு ஜனவரி 1-ம் தேதி முறையாக செயல்பட்டது.  

## அருங்காட்சியகம்
கன்னியாகுமரி முட்டம் புதிய கடல்சார் அருங்காட்சியகம் மற்றும் புதுப்பிக்கப்பட்ட நூறு ஆண்டுகள் பழமைவாய்ந்த முட்டம் கலங்கரை விளக்கம்.  

## புகைப்படத்தொகுப்பு
# பீட்ரிச் மெண்டோசா



**பீட்ரிச் மெண்டோசா** (Beatriz Mendoza)  
எசுப்பானியாவைச் சேர்ந்த இவர் ஓர் இணை ஒலிம்பிக் தடகள வீரர் ஆவார். முக்கியமாக டி 12 வகைப்பட்டில் விரைவோட்ட நிகழ்வுகளில் போட்டியிடுகிறார்.  

1992 ஆம் ஆண்டில் எசுப்பானிய இணை ஒலிம்பிக் விளையாட்டு அணியின் முதல் ஆட்டத்தில் தனது சொந்த நாட்டின் விளையாட்டுகளில் பங்கேற்றார். அதில் இவர் 100மீட்டரிலும், 200 மீட்டர் போட்டிகளிலும் வெண்கலம் வென்றார். 1996 இல் அட்லாண்டாவில் நடந்த பின்வரும் ஆட்டங்களில், ஸ்பிரிண்ட் இரட்டிப்பாக, 100 மற்றும் 200 போட்டிகளில் தங்கம் வென்றார். அவரது மூன்றாவதும், இறுதி ஆட்டமும் 2000 கோடைக்கால இணை ஒலிம்பிக்கில் சிட்னியில் இருந்தன. அதில் இவர் மீண்டும் 100மீட்டரிலும், 200 மீட்டர் போட்டிகளிலில் போட்டியிட்டு, 100 மீட்டரில் வெண்கலத்தையும் 200 இல் வெள்ளியையும் வென்றார்.
# குஞ்சா நரசிம்ம சுவாமி கோயில், திருமாக்கூடல் நரசிபுரம்



**குஞ்சா நரசிம்ம சுவாமி கோயில்** (*Gunja Narasima Swamy Temple*) இந்தியாவின் கர்நாடக மாநிலமான மைசூர் மாவட்டத்தில் உள்ள திருமாக்கூடல் நரசிபுரம் எனும் ஊரில் அமைந்த இந்து கோவிலாகும். இந்த நகரம் வரலாற்று முக்கியத்துவம் வாய்ந்த மைசூர் நகரிலிருந்து 20 மைல் தென்கிழக்கில் அமைந்துள்ளது. இந்த கோயில் விஜயநகர சாம்ராஜ்யத்தின் 16 ஆவது ஆட்சிக்கு முந்தையது எனக் கருதப்படுகிறது. இது வழக்கமான திராவிட பாணியில் நுழைவாயிலின் (மகாத்துவாரம்) மேல் ஒரு பெரிய கோபுரம் உள்ளது. இங்குள்ள கருவறைக்கு முன்னால் நான்கு தூண்கள் கொண்ட மண்டபம் ஒன்று கட்டப்பட்டுள்ளது. காவேரி நதி மற்றும் கபினி நதியின் சங்கமத்தில் அமைந்துள்ள இந்த கோயில் இந்துக்களால் புனிதமாக கருதப்படுகிறது. பிரதான நுழைவாயிலின் முன்புறத்தில் வளரும் குன்றிமணி (கன்னடத்தில் *குலகன்ஜி* என அழைக்கப்படுகிறது) மரம் (*அப்ரஸ் ப்ரிகேட்டோரியஸ்*) என்பதிலிருந்து இந்த கோயிலுக்கு குஞ்சா நரசிம்ம சுவாமி கோயில் என்ற பெயர் வந்தது; இங்குள்ள குன்றிமணி மரத்தின் காலத்தை கணக்கிட்டு, இந்த கோயில் வாரணாசியை (காசி) விட புனிதமானது என்று பெருமையாக உள்ளூர்வாசிகள் கூறுகின்றனர். கோயிலில் உள்ள சிற்பங்களில் இந்து கடவுளான நரசிம்மர், குன்றுமணி மரத்தின் குச்சியையும், மறுகையில், ஒரு தண்டத்தையும் வைத்திருக்கிறார். அரக்கனான இரணியகசிபுவின் சிற்பமும் இங்கு உள்ளது.  

பிரித்தானிய அரசு கால வரலாற்றாசிரியரும், கல்வெட்டுக் கலைஞருமான *பி. லூயிஸ் ரைஸி*ன் கூற்றுப்படி, இந்த கோயில் மைசூரின் *தலாவோயின்* (நிலப்பிரபுத்துவ பிரபு) ஆதரவில் ஆண்டு பராமரிப்புடன் இருந்தது. இந்த நேரத்தில் கோயில் பழுதுபார்ப்பு மற்றும் அலங்காரங்களுக்கு உட்பட்டதாக பதிவுகள் குறிப்பிடுகின்றன. இந்த கோயில் இந்திய தொல்பொருள் ஆய்வின் கர்நாடக மாநில பிரிவின் கீழ் பாதுகாக்கப்பட்ட நினைவுச்சின்னமாகும். இக்கோயிலுக்கு அருகில், அகஸ்தியஸ்வரர் கோயில் என்று அழைக்கப்படும் மற்றொரு கோயிலும் உள்ளது. இந்த இரு கோயில்களும் ஆண்டுதோறும் ஏராளமான பக்தர்களை ஈர்க்கும் ஒரு புனிதயாத்திரைத் தலமாக உள்ளது.  

## படத்தொகுப்பு

## இதனையும் காண்க
- திருமாக்கூடல் நரசிபுரம்
# இராபோர் வனத்தவளை


***இராபோர் வனத்தவளை*** (*Rabor's forest frog*) என்பது செரடோபேட்ராசிடே குடும்பத்தினைச் சார்ந்த பிளாடிமேண்டிசு இரபோரி இனத்தைச் சார்ந்த தவளையாகும். இது பிலிப்பீன்சு நாட்டின் தென்பகுதியில் மட்டுமே காணக்கூடியதாகும். இதன் வாழிடப்பகுதிகளாக போகல், லெய்ட்டி மழைக்காடுகளும் மிண்டானோ தீவுகளாகும்.  

இராபோர் வனத்தவளையின் வாழிடப்பகுதிகளாக, வெப்பமண்டல, மிதவெப்பமண்டல உலர் காடுகளும், வெப்பமண்டல, மிதவெப்பமண்டல ஈரக் காடுகளும் ஆகும்.
# இலீமிங்டன்


இலீமிங்டன் (**Leamington)** என்பது இங்கிலாந்தின் வார்விக்சயரில் உள்ள ஒரு நீரூற்று நகரமும், கிராம சபையுமாகும். முதலில் இலீமிங்டன் பிரியர்சு என்று அழைக்கப்பட்ட இந்த சிறிய கிராமம், 18 ஆம் நூற்றாண்டில் ஒரு நீரூற்று நகரமாக வளர்ந்தது. இதன் நீர் மருத்துவ குணங்கள் கொண்டதாக இருந்ததாக பிரபலப்படுத்தியதைத் தொடர்ந்து புகழ் பெற்றது. 19 ஆம் நூற்றாண்டில், இந்த நகரம் இங்கிலாந்தில் மிக விரைவான விரிவாக்கத்தை அனுபவித்தது. நகரத்தின் ஊடாக பாயும் இலீம் ஆற்றின் பெயரால் இது பெயரிடப்பட்டது.  
சிலையுடன் இலீமிங்டன் நகரக் கட்டிடம்(1884) ]]  
இந்த நகரம் குறிப்பாக பிரித்தானியப் பேரரசின் கட்டிடக்கலைகளில் சிறந்தவற்றைக் கொண்டுள்ளது. குறிப்பாக பரேட்டும், கிளாரிண்டன் சதுக்கமும், இலான்ஸ்டவுன் சர்க்கஸ் ஆகியவற்றின் சில பகுதிகளில் இவை காணப்படுகின்றன.  

2011 மக்கள் தொகை கணக்கெடுப்பில் இதன் மக்கள் தொகை 49,662 பேர் ஆகும். இதன் அண்டை நகரங்களான வார்விக், விட்னாஷ் ஆகியவற்றுடன் இணைந்துள்ளது. ஒருங்கிணைந்த நகர்ப்புறமான் இதில் 2011 இல் 95,172 மக்கள் தொகையைக் கொண்டிருந்தது.  

இந்ந்கரம் கிழக்கு நோக்கியும், மேற்கு நோக்கியும் ஓடும் இலீம் ஆற்றால் பிரிக்கப்பட்டுள்ளது. இது தீவிர வானிலையில் வெள்ளத்தால் பாதிக்கப்படக்கூடியது. குறிப்பாக 1998 மற்றும் 2007 ஆம் ஆண்டுகளில் ஆற்றில் பெரும் வெள்ளம் ஏற்பட்டது.  

இந்த நகரத்தில் பல பூங்காக்களும், தோட்டங்களும் உள்ளன. 1998 ஆம் ஆண்டின் வெள்ளத்தில் இவை கடுமையாக சேதமடைந்தன. ஆனால் அவை தேசிய இலாட்டரியின் நிதியுதவியுடன் மீட்டமைக்கப்பட்டு மேம்படுத்தப்பட்டுள்ளன.  

## சுற்றுலா
19 ஆம் நூற்றாண்டில் நகரத்தின் நீரின் புகழ் நகரத்தின் ஆரம்ப வளர்ச்சிக்கு வழிவகுத்தது. இது 19 ஆம் நூற்றாண்டில் சுற்றுலா இலீமிங்டனின் முதன்மைத் தொழிலாக மாறியது.  

### சில்லறை வணிகம்
நகரத்தின் மையாத்தில் தெருவோர சங்கிலிக் கடைகள் முதல் சுயாதீன சில்லறை விற்பனைக் கடை வரை பலவிதமான கடைகள் உள்ளன.
# புனித இக்னேஷியஸ் தேவாலயம் மஞ்சினிகரா


**மஞ்சனிகார தயாரா** (Manjinikkara_Dayra) என்பது சிரியாக் ஆர்த்தடாக்ஸ் தேவாலாயத்தின் மடாலயம் ஆகும். இது இந்தியாவின் தென் கேரளத்தின், பத்தனம்திட்டா மாவட்டம், ஓமல்லூர் அருகே, மஞ்சனிகாரத்தில் உள்ள மலையின் உச்சியில் அமைந்துள்ளது. இந்த மடாலயம் மலங்கரா தேவாலயத்தின் தலைவரின் பிரதிநிதியான மோர் யூலியோஸ் எலியாஸ் கோரோவால் நிறுவப்பட்டது.  

## வரலாறு
1932 பெப்ரவரி 11 அன்று, காஷிஷோ குரியகோஸ் எலவினமன்னிலின் அழைப்பின் பேரில், உயர்படி முதல்வர் மூன்றாம் இக்னேஷியஸ் எலியாஸ் கல்லிசேரியிலிருந்து மஞ்சினிகாரா மோர் ஸ்டீபனோஸ் தேவாலயத்திற்கு வந்தார். மஞ்சினிகாராவுக்கு வந்ததும், உயர்படி முதல்வர், "இந்த இடம் எங்களுக்கு மிகுந்த ஆறுதலளிக்கிறது; நாங்கள் இங்கு நிரந்தரமாக இருக்க விரும்புகிறோம்" என்றார். பிப்ரவரி 13 அன்று அவர் இறந்தார்.  

உயர்படி முதல்வரின் அடக்கத்தல இடம் குறித்து வெவ்வேறு கருத்துக்கள் எழுந்தன மங்களாராவில் உள்ள தேவாலயம் இதற்கு முன் இதுபோன்ற சிக்கலை எதிர்கொண்டதில்லை. மோர் ஸ்டீபனோஸ் தேவாலயத்தின் வடக்கே ஒரு நிலப்பரப்பில் அவரது உடலை அடக்கம் செய்ய முடிவு செய்யப்பட்டது. பிப்ரவரி 14 அன்று, உயர்படி முதல்வரின் இறுதிச் சடங்குகள் அங்கு நடைபெற்றன.  

மோர் இக்னேஷியோஸ் டேரோ தேவாலயம் தேவாலயத் தலைவரின் பிரதிநிதியான மோர் யூலியோஸ் எலியாஸ் கோரோவால் உயர்படி முதல்வரின் கல்லறைக்கு மேல் கட்டப்பட்டது. உயர்படி முதல்வரின் நினைவகம் சிரியாக் ஆர்த்தடாக்ஸ் தேவாலயத்தால் பாதுகாக்கப்படுகிறது. பின்னாளில் இந்த இடம் வழிபாட்டுக்குரிய இடமாக ஆனது. ஆண்டுதோறும் மலங்காராவில், பிப்ரவரி 13, ஆண்டு ஓர்ம பெருநாள் திருவிழா இங்கு பிரபலம். உலகம் முழுவதிலுமிருந்து ஆயிரக்கணக்கான யாத்ரீகர்கள் காலால் கல்லறையை தரிசிக்கின்றனர்.  

[
# அபுல் ஹஷ்னத் (முர்சிதாபாத் அரசியல்வாதி)



**அபுல் அசினட்டு** (*Abul Hasnat*) ஓர் இந்திய அரசியல்வாதியாவார். இவர் மேற்கு வங்காளம் மாநிலத்தை சேர்ந்தவர். இந்திய தேசிய காங்கிரசு கட்சியை சேர்ந்தவர். முன்னாள் மேற்கு வங்க சட்டமன்றத்தின் உறுப்பினராகவும் இருந்துள்ளார்.  

## அரசியல் வாழ்க்கை
இவர் 2001 ஆம் ஆண்டு மேற்கு வங்க சட்டமன்ற தேர்தலில் ஜாங்கிபூர் தொகுதியில் புரட்சிகர சோசலிசக் கட்சி வேட்பாளராக போட்டியிட்டு வெற்றிப்பெற்றார். 2006 இல் நடந்த சட்டமன்ற தேர்தலிலும் இதே தொகுதியில் போட்டியிட்டு இரண்டாவது முறையாக வெற்றிப்பெற்றார். இவர் 2019ஆம் ஆண்டு புரட்சிகர சோசலிசக் கட்சியிலிருந்து பிரிந்து இந்திய தேசிய காங்கிரசில் சேர்ந்தார்.
# ஹபிபுர் ரஹ்மான் (இந்திய அரசியல்வாதி)

**ஹபிபுர் ரஹ்மான்** ( 1930 - 16 சனவரி 2016) ஓர் இந்திய ஆசிரியர் மற்றும் அரசியல்வாதி. மேற்கு வங்காளம் மாநிலத்தைச் சேர்ந்த இந்திய தேசிய காங்கிரஸ் சட்டமன்ற உறுப்பினர். மேற்கு வங்க சட்டமன்றத்தின் சட்டமன்ற உறுப்பினராக ஐந்து முறை தேர்ந்தெடுக்கப்பட்டுள்ளார்.  

## சுயசரிதை
ரஹ்மான் ஒரு ஆரம்ப பள்ளி ஆசிரியராக பணி செய்தவர். இவர் தனது மாணவர் வாழ்க்கையில் இந்திய தேசிய காங்கிரஸ் கட்சியின் சேர்ந்து அரசியலில் ஈடுபட்டார். இவர் மேற்கு வங்க காங்கிரஸ் மாநில குழுவில் உறுப்பினராக இருந்தார்.  

ரஹ்மான் 1972, 1977, 1982 மற்றும் 1987 ஆம் ஆண்டுகளில் தொடர்ச்சியாக நான்கு முறை ஜாங்கிப்பூர் சட்டமன்ற தொகுதியில் போட்டியிட்டு சட்டமன்ற உறுப்பினராக தேர்ந்தெடுக்கப்பட்டார். இவர் 1991 இல் போட்டியிட்டு வெற்றி பெறவில்லை. பின்னர், இவர் 1996 இல் ஜாங்கிபூர் தொகுதியில் போட்டியிட்டு மீண்டும் மேற்கு வங்க சட்டமன்றத்தின் சட்டமன்ற உறுப்பினராக தேர்ந்தெடுக்கப்பட்டார்.  

ரஹ்மான் 2001 இல் ஜாங்கிபூரிலிருந்து போட்டியிட்டபோது சுயேச்சை வேட்பாளராக போட்டியிட்டார். இதனால் இவர் வெற்றி பெறவில்லை. இந்த ஆண்டில் இவர் இந்திய தேசிய காங்கிரசிலிருந்து இடைநீக்கம் செய்யப்பட்டிருந்தார். பின்னர், இவரது இடைநீக்க உத்தரவு 2002 இல் திரும்பப் பெறப்பட்டது.  

ரஹ்மான் 16 ஜனவரி 2016 அன்று கொல்கத்தாவில் உள்ள எஸ்.எஸ்.கே.எம் மருத்துவமனையில் தனது 79 வயதில் காலமானார்.
# இ. அபுபக்கர்

**இ.அபுபக்கர் (Erappungal Abubacker)** (மலையாளம் : ഇ. അബൂബക്കർ) ஓர் இந்திய அரசியல்வாதி. இவர் மே 31, 1952 இல் பிறந்தார். இவர் கோழிக்கோடின் கொடுவள்ளியைச் சேர்ந்தவர்.  

இவர் இந்திய சமூக ஜனநாயகக் கட்சியின் (எஸ்.டி.பி.ஐ) நிறுவனர் தலைவர். மேலும் இவர் இந்திய முஸ்லீம் தனிநபர் சட்ட வாரியத்தின் உறுப்பினராக உள்ளார். தேஜாஸ் என்னும் தினசரி பத்திரிக்கையின் நிர்வாக ஆசிரியராகவும், இந்தியா நெக்ஸ்ட் என்னும் இந்தி இதழின் ஆசிரியராகவும் இருந்துள்ளார்.
# மலையாளப்புழா


**மலையாளப்புழா** (*Malayalappuzha*) என்பது கேரளத்தின், பதனம்திட்டாவின் புறநகர்ப் பகுதிகளுக்கு வெளியே உள்ள ஒரு சிற்றூராகும். இது பத்தனம்திட்டா மத்திய தொடர்ந்து சந்திப்பிலிருந்து ஏழு கிலோமீட்டர் தொலைவிலும், கும்பா சந்திப்பிலிருந்து ஐந்து கிலோமீட்டர் தொலைவிலும் உள்ளது. மலையாளப்புழாவி்ல் உள்ள பழங்கால பத்ரகாளி கோயில் பிரபலமானது. 9.5 அடி உயரமுள்ள கோயில் யானையான மலையாளப்புழா ராஜனுக்காகவும் இந்த இடம் புகழ் பெற்றது.  

அரசு மற்றும் தனியார் பேருந்துகள் தவிர, ஜீப் சேவை மலையாளப்புழாவில் பிரபலமான போக்குவரத்து வசதியாகும்.  

## மக்கள்வகைப்பாடு
2001 ஆண்டைய இந்திய மக்கள் தொகைக் கணக்கெடுப்பின்படி, மலையாளபுழாவின் மக்கள் தொகையானது 15468 ஆகும். இதில் ஆண்களை 7419 பேரும், பெண்கள் 8049 பேரும் உள்ளனர்ண்களும் உள்ளனர்.
# த. சீனிவாஸ்



**தர்மபுரி சீனிவாஸ்** (பிறப்பு: செப்டம்பர் 27, 1948) ஓர் இந்திய அரசியல்வாதி. ஆந்திர மாநில காங்கிரஸ் கட்சியின் முன்னாள் தலைவராகவும் மற்றும் சட்டமன்ற உறுப்பினராக 1989,1999, மற்றும் 2004 ஆம் ஆண்டுகளில் தேர்ந்தெடுக்கப்பட்டார். 2009 ல் ராஜசேகர் ரெட்டியின் அரசாங்கத்தில் உயர் கல்வி மற்றும் இடைநிலைக் கல்வி அமைச்சராக பணியாற்றினார். சீனிவாஸ் ஆந்திர மாநில அமைச்சரவையில் வெவ்வேறு இலாகாக்களிலும் பணியாற்றினார். 2004 மற்றும் 2009 ஆம் ஆண்டுகளில் காங்கிரஸ் கட்சியை மீண்டும் ஆட்சியில் கொண்டுவருவதில் இவர் முக்கியப் பங்கு வகித்தார். இவர் ஆந்திர மாநிலத்தின் முன்னாள் நிதியமைச்சர் அர்குல் ராஜாராமின் மருமகன் ஆவார். இவர் 2009 மற்றும் 2012 சட்டமன்ற தேர்தல்களில் பாஜகவிடம் மற்றும் 2014 சட்டமன்ற தேர்தலில் டிஆர்எஸ் கட்சியிடம் தோல்வியடைந்தார்.  

இவர் ஜூலை 2, 2015 அன்று காங்கிரஸ் கட்சியில் இருந்து விலகினார்.  

## ஆரம்ப கால வாழ்க்கை
டி.சீனிவாஸ் நிஜாமாபாத்தில் பிறந்தார். ஹைதராபாத்தின் நிஜாம் கல்லூரியில் பட்டம் பெற்றார்.  

## தனிப்பட்ட வாழ்க்கை
டி.சீனிவாஸ்க்கு திருமணமாகி இரண்டு மகன்கள் உள்ளனர். இவரது மூத்த மகன் சஞ்சய் நிஜாமாபாத்தின் முன்னாள் மேயராக இருந்துள்ளார். இவரது இளைய மகன் அரவிந்த் ஓர் தொழிலதிபர் மற்றும் பாரதிய ஜனதா கட்சியை சேர்ந்தவர் .
# மண்ணடி

**மண்ணடி** (*Mannady*) என்பது தென்னிந்தியாவின் கேரள மாநிலத்தின் பத்தனம்திட்டா மாவட்டத்தில் உள்ள ஒரு சிற்றூராகும். இது மாவட்டத் தலைநகரான பத்தனம்திட்டாவுக்கு தெற்கே 24 கி.மீ. தொலைவிலும், மாநிலத் தலைநகரான திருவனந்தபுரத்திலிருந்து 82 கி.மீ. தொலைவிலும் உள்ளது.  

பகுழ்பெற்ற வேலுத்தம்பி தளவாய் தன் இறுதிகாலத்தைக் கழித்தது மண்ணண்டி ஊரில்தான். பழமைவாய்ந்த பகவதி கோயில் இங்குள்ளது. இக்கோயில் அழகிய கற்சிற்பங்களுக்கு பெயர்பெற்றது. இங்கு ஆண்டுதோறும் பெப்ரவரி-மார்ச் மாதங்களில் திருவிழா நடக்கிறது. கேரளத்தின் நாட்டார் ஆய்வு மையமும், நாட்டார் கலை பயிலகமும் இந்த ஊரில் செயல்படுகின்றன.
# மாரமண்



**மாரமண்** (*Maramon*) என்பது இந்தியாவின், கேரள மாநிலத்தில் உள்ள கோழஞ்சேரி நகரத்திற்கு எதிரே திருவல்லா வட்டத்தில் பம்பை ஆற்றின் கரையில் உள்ள ஒரு சிறிய நகரமாகும். இது திருவல்லா நகரிலிருந்து 16 கி.மீ. தொலைவில் உள்ளது.  

## மாரமண் மாநாடு
ஆசியாவின் மிகப்பெரிய கிறிஸ்தவ மாநாடான மாரமண் மாநாட்டின் காரணமாக இந்த ஊர் பிரபலமானது . மாரமண் மார் தோமா சிரிய தேவாலயத்தின் பிறப்பிடம் என்று கூறப்படுகிறது.  

## கிராமங்கள்
பின்வரும் கிராமங்கள் மாரமண்ணின் ஒரு பகுதியாக உள்ளன: -  

1. நெடும்பரையறு
1. செட்டிமுக்கு
1. சாலைக்காரா
1. தொட்டபுழசேரி.

## போக்குவரத்து
**டி.கே. சாலை** ( திருவல்லா - பத்தனம்திட்டா - கும்பா சாலை / மா.நெ -07) நகரத்தை மற்ற முக்கிய நகரங்களுடன் இணைக்கிறது. அருகிலுள்ள தொடருந்து நிலையம் செங்கனூர் (14) &nbsp; கி.மீ). அருகிலுள்ள வானூர் நிலையங்கள் கொச்சி பன்னாட்டு வானூர்தி நிலையம் மற்றும் திருவனந்தபுரம் பன்னாட்டு வானூர்தி நிலையம் .
# ஜாதுநாத் சின்கா



**ஜாதுநாத் சின்கா** (*Jadunath Sinha*) (1892 – 10 ஆகத்து 1978) இந்திய தத்துவ அறிஞரும், எழுத்தாளரும், சாக்த சமயவாதியும் ஆவார். இவர் பிரித்தானிய இந்தியாவின் வங்காள மாகாணத்தின், பிர்பூம் மாவடத்தில் உள்ள குரும்கிராம் என்ற கிராமத்தில் 1892-இல் சாக்த குடும்பத்தில் பிறந்தார்.  

இவர் கொல்கத்தா பல்கலைக்கழக்கத்தில் இளநிலை, முதுநிலை, முனைவர் போன்ற படிப்புகளில் தத்துவவியலில் பட்டங்கள் பெற்றவர். இவர் கொல்கத்தா பல்கலைக் கழகத்தில் படிக்கும் போது, சர்வபள்ளி இராதாகிருஷ்ணன் உதவிப் பேரராசியராக இருந்தார் என்பது குறிப்பிடத்தக்கது. இவர் இந்து சமயம், இந்தியத் தத்துவம், உளவியல் ஆகிய துறைகளில் பல ஆய்வு நூல்களை எழுதி பிரபல பதிப்பகங்கள் மூலம் வெளியிட்டார். இந்தியத் தத்துவத்தில் பங்களித்த முன்னோடிகளில் இவரும் ஒருவர் ஆவார்.  

## இராதகிருஷ்ணனுடன் பிணக்கு
மீரட் கல்லூரியில் தத்துவவியல் பேராசிரியராக இருந்த இவர், தனது ஆய்வு நூல்களின் சில பகுதிகளை காப்புரிமை விதிகளை மீறியும், தன் அனுமதியின்றியும், சர்வபள்ளி இராதாகிருஷ்ணன் 1927-இல் இயற்றிய இந்தியத் தத்துவியல் எனும் நூலில் சேர்த்து வெளியிட்டுள்ளார் எனக்குற்றம் சாட்டி, ருபாய் 20,000 நட்ட ஈடு கோரி கொல்கத்தா உயர்நீதிமன்றத்தில் வழக்கு தொடர்ந்தார்.  

அடுத்த மாதமே ரூபாய் ஒரு லட்சம் இழப்பீடு கேட்டு இவருக்கு எதிராக இராதாகிருஷ்ணன் வழக்கு தொடர்ந்தார். பின் இந்த வழக்கை நீதிமன்றத்திற்கு வெளியே சியாமா பிரசாத் முகர்ஜி முயற்சியால் இருவரும் சமரசம் செய்து கொண்டு, வழக்குகளை திரும்பப் பெற்றுகொண்டனர்.  

## எழுதிய குறிப்பிட்டதக்க நூல்கள்
- *Indian Psychology Perception* (1934), page: 400
- *A Manual Of Ethics* (1962)
- Indian psychology (1934) Publisher: Motilal Banarsidass, pg 512
- A History of Indian Philosophy, Volume 1, Sinha Publishing House, 1956, 912 pages
- History Of Indian Philosophy(1930) vol 2, Publisher: London Macmillan and co. limited
- Outline Of Indian Philosophy, New Central Book Agency, 1998 , 480 pages
- The Philosophy of Vijnanabikshu, Sinha Publishing House, 1976, pg:73
# கிளைவழி கள்ளர்கள்

**கிளைவழி கள்ளர்கள்** (Kilaivazhi Kallar) எனப்படுவோர் தமிழகத்தில் உள்ள போர்க்குடி கள்ளர் சமூகத்தின் கிளைப்பிரிவுகளில் உள்ள ஓர் இனக்குழுவினர் ஆவர். இவர்களும் முக்குலத்தோர்களின் ஒரு பிரிவினர் ஆவர்.  

## வரலாறு

தமிழ்நாட்டில், வாழ்ந்து வருகின்ற கள்ளர் மரபினரின், ஒரு பிரிவினர்கள் கிளைவழி கள்ளர்கள் என அழைக்கப்படுகின்றனர். இவர்கள் தங்கள் பெயருக்கு பின்னால் அம்பலக்காரர், சேர்வைக்காரர் பட்டப்பெயர்களை பயன்படுத்துகிறார்கள். இவர்கள் தாய்வழி உறவு முறையை பின்பற்றும் பழக்கமுடையவர்கள். இவர்கள் அரசியான், அரியாதன் , பிச்சையா, சோழான் , அரசனன் , தொண்டைமான், குருவிலி என்ற எழுகிளைகளை பயன்படுத்துகின்றனர். இக்கிளைப்படி தாய்மாமனும், சகோதரி மகளும் ஒரே கிளையை சார்ந்தவர்களாவர். இவர்களிடம் தாய்மாமன் மற்றும் அக்காள் மகளை, திருமணம் செய்யும் முறை முற்றிலுமாக தடைசெய்யப்பட்ட ஒன்று.  

சிவகங்கை மாவட்டத்தில், இவர்கள் வாழ்ந்து வருகின்ற பகுதியை பதினான்கு நாடுகளாக பிரித்துள்ளனர். அவைகள் குன்னங்கோட்டை, தென்னிலை, உஞ்சனை, இரவுசேரி, செம்பொன்மாரி கப்பலூர், இரும்பா, சிலம்பா, வடம்போகி, தேர்போகி, கோபால, ஏழுகோட்டை, ஆற்றங்கரை, முத்து நாடுகள் ஆகும்.  

பதினான்கு நாடுகளுக்கும் தலைமையாக உஞ்சனை, செம்பொன்மாரி, தென்னிலை, இரவுசேரி நாட்டின் அம்பலங்கள் அல்லது நாட்டார்கள் உள்ளனர். கண்டதேவி பகுதியில் உள்ள சொர்ணமூர்த்தீஸ்வரர் கோயிலில் இவர்களுக்கு முதல் மரியாதை அளிக்கப்படுகிறது.  

கிளைவழி நாட்டார் கள்ளர்கள் திருமண சடங்கின் போது இருவீட்டார்களும், அவர்களின் பண்பாட்டின் அடையாளமாக வளரியை மாற்றிக் கொண்டிருந்திருக்கிறார்கள். வளரியை அனுப்பி மணமகளை அழைத்து வாருங்கள் “send the valari and bring the bride” என்று கூறியுள்ளார்கள்.  

'அம்பலம்' மற்றும் 'சேர்வை' என்பது தமிழ்நாட்டில் கிளைவழிகள்ளர் சாதியின் ஒரு பட்டம் ஆகும். அழகர்மலையை ஒட்டி அதன்‌ தென்பகுதியிலும்‌ கீழ்ப்பகுதியிலும்‌ *அம்பலம்‌* மற்றும் *சேர்வை* என்னும் பட்டமுடைய கள்ளர் இனத்தவர் வாழ்ந்துவருகின்றனர் என்று தொ. பரமசிவன் தன்னுடைய அழகர் கோயில் நூலில் குறிப்பிடுகிறார். இப்போது, இது, சாதிப்‌ பெயர்‌ போல்‌ இயற்பெயருக்குப்பின்‌ அம்பலக்காரர்‌ மற்றும் சேர்வைக்காரர் என்று சேர்த்துக்‌ கொள்ளப்படுகின்றது.  

கள்ளர்‌ நாடுகளில்‌ ஒவ்வொரு ஊர்களிலும்‌ கள்ளர்‌ குலத்தவரில்‌ ஒருவரோ பலரோ தலைவராக இருப்பார்கள்‌; அவா்களுக்கு அம்பலகாரர்‌ என்று சிறப்புப் பெயர், நாட்டுக்‌ கூட்டங்களில்‌ அந்த அம்பலகாரர்களுக்கு முக்கியத்துவம்‌ கொடுக்கப்படும்.  

## குறிப்பிடத்தக்க நபர்கள்
- வாளுக்கு வேலி அம்பலம், இந்திய விடுதலைப் போராட்ட வீரர்.
- எஸ். ஓ. எஸ். பி. உடையப்பா அம்பலம், இந்திய விடுதலைப் போராட்ட வீரர்.
- சேதுபதி அம்பலம், இந்திய விடுதலைப் போராட்ட வீரர்.
- நன்னியம்பலம், இந்திய விடுதலைப் போராட்ட வீரர்.
- கரியமாணிக்கம் அம்பலம், தமிழக அரசியல்வாதி.
- பெ. சுப்பையா அம்பலம், தமிழக அரசியல்வாதி.
# அபீஸ் அகமத்


**அபீஸ் அகமது** (*Hafiz Ahmed*; ) ஓர் இந்திய ஆசிரியரும், கவிஞரும், மியா வம்சாவளியைச் சேர்ந்த சமூக ஆர்வலருமாவார்.  

அகமது செப்டம்பர் 7, 1962 ஆம் ஆண்டு பார்பேட்டாவில் உள்ள கபோகாவில் பிறந்தார். இவர் ஒரு பாரம்பரிய முஸ்லிம் குடும்பத்தில் பிறந்தவர். இவரது தந்தை பெயர் மது மியா, தாயின் பெயர் சோம்ஜன் நெசா என்பதாகும். இவர் குவஹாத்தி பல்கலைக்கழகத்தில் அசாமிய இலக்கியத்தில் முனைவர் பட்டம் பெற்றுள்ளார்.  

2016 ஆம் ஆண்டில், இவர் எழுதிய *மியா கவிதை* என்று அழைக்கப்படும் ஒரு அசாமிய கவிதை வகைக்கு முன்னோடியாக இருந்தார். இவர் அசாமில் உள்ள சார் சாப்போரி இலக்கிய அமைப்பின் தலைவராக உள்ளார்.
# இல்லிப்பூச்சி (பேரினம்)


## விளக்கம்
*இல்லிப்பூச்சி* பீப்பாய் வடிவ உடலைக் கொண்டுள்ளது. இதன் உடல் கடினமான ஒரு புறவன்கூட்டைக் கொண்டுள்ளது. இது அலைகளில் உருண்டு செல்லுமாறு உள்ளது. இது இறகு உணர்கொம்பைக் கொண்டுள்ளது. இவறின் மூலமாக கடல் அலைகளில் வரும் மிதவைவாழி மற்றும் சிதைவுகளை வடிகட்டி உணவாக்கிக்கொள்கிறது.  

ஆண் இல்லிப்பூச்சிகள் பொதுவாக பெண் இல்லிப்பூச்சிகளைவிட *சிறியவை*. பெண் இல்லிப்பூச்சிகளின் மேலோட்டு நீளம் சுமார் என இருக்கும் இனங்களைப் பொறுத்து, ஆண் இல்லிப்பூச்சிகளும், பெண் இல்லிப்பூச்சிகளும் ஒத்த *அளவிலிருந்து* வரை நீளத்தில் வேறுபடுகின்றன.  

## பரவல்
ஒட்டுமொத்தமாக இந்த உயிரினமானது வெப்பமண்டல மற்றும் மிதவெப்ப மண்டலங்களில் பரந்த அளிவில் காணப்படுகிறது. இருப்பினும், பெரும்பாலான உள்ளினங்கள் தனிப்பட்ட இனங்களாக சிறிய பகுதிகளில் மட்டுமே காணப்படுகின்றன. இந்த உள்ளினங்கள் வாழும்பகுதிகள் அரிதாகவே ஒன்றுடன் ஒன்று ஒட்டியுள்ளன. அமெரிக்காவின் இரு கடற்கரையிலும் ஆப்பிரிக்காவின் அட்லாண்டிக் கடற்கரையிலும் இந்த இனம் பொதுவான வகையாகும். *ஹிப்பா* தொடர்பான இனம் ஆத்திரேலியா உட்பட இந்தோ-பசிபிக் முழுவதும் காணப்படுகிறது.  

## இனங்கள்
பத்து இனங்கள் 2019 ஆம் ஆண்டு வரை அங்கீகரிக்கப்பட்டுள்ளன:  
## மனிதர்களுடனான உறவு
மீனவர்கள் இல்லிப்பூச்சியை தூண்டில் உணவாக பயன்படுத்துவது உண்டு. சில பண்பாடுகளில், தாய்லாந்து மற்றும் இந்தியாவின் சில பகுதிகளில் இல்லிப்பூச்சிகள் பிரபலமான சிற்றுண்டியாக உண்ணப்படுகின்றன. இவை பெரும்பாலும் வறுவலாக்கபட்டோ, பொறித்தோ உண்ணபடுகின்றன. இதன் சுவை பெரும்பாலும் இறால் மற்றும் நண்டுக்கு இடையில் இருப்பதாக விவரிக்கப்படுகிறது.  

## வாழ்க்கைச் சுழற்சி

*இல்லிப்பூச்சி* குறுகிய ஆயுட்காலம் கொண்டது, இவை இரண்டு முதல் மூன்று ஆண்டுகளுக்கு மேல் வாழக்கூடியனவாக இல்லை. இவை முதல் ஆண்டு காலத்திலேயே இனப்பெருக்கம் செய்யக்கூடும். இவற்றின் பிரகாசமான ஆரஞ்சு நிற முட்டைகள், லார்வாக்களாக குஞ்சு பொரிக்கின்றன, இவை நான்கு மாதங்களுக்கும் மேலாக மிதவைவாழிகளாக வாழக்கூடும், மேலும் கடல் நீரோட்டங்களால் நீண்ட தொலைவுக்கு கொண்டு செல்லப்படுகின்றன. ஆறு முதல் பதினொன்று வரை உயிரினங்களுக்கு இடையில் மண்டல நிலைகளின் எண்ணிக்கை வேறுபடுகிறது.
# பிரிசுகில்லா பேக்கர்


**பிரிசுகில்லா பேக்கர்** *(Priscilla Baker)* தென்னாப்பிரிக்காவின் மேற்கு கேப் மாகாணம் பெல்வில்லே நகரத்திலுள்ள வெசுட்டர்ன் கேப் பல்கலைக்கழகத்தில் பகுப்பாய்வு வேதியியல் பேராசிரியராகப் பணிபுரிகிறார். பொருட்கள் மற்றும் உணரிககளின் மின்னியக்கவியலை கையாளும் மின் வேதியியல் ஆராய்ச்சி தளமான உணரி ஆய்வகத்தின் இணைத் தலைவியாகவும் உள்ளார். மேலும் இவர் தென்னாப்பிரிக்காவின் அறிவியல் அகாதமி, செயற்கை தசைகளுக்கான ஐரோப்பிய அறிவியல் வலைப்பின்னல் மற்றும் மேரி கியூரி பன்னாட்டு பணியாளர் பரிமாற்றத் திட்டம் ஆகிய அமைப்புகளில் தீவிர செயல் உறுப்பினராக உள்ளார்.  
## தொழில்
கேப் டவுன் பல்கலைக்கழகத்தில் பேக்கர் தனது இளநிலை அறிவியல் பட்டத்தைப் பெற்றார். பெருங்கடல் மற்றும் வளிமண்டல அறிவியலில் தனது வகுப்பில் ஒரே ஒரு கருப்பின பெண்ணாக தேர்ச்சி பெற்றார் என்பது குறிப்பிடத்தக்கதாகும்.. பின்னர் கேப் பெனின்சுலா தொழில்நுட்ப பல்கலைக்கழகத்தில் பேக்கர் பகுப்பாய்வு வேதியியலில் தனது தேசிய பட்டயப் படிப்பை முடித்தார். மின் வேதியியல் பிரிவில் ஆர்வம் கொண்ட இவர் தனது இளம் அறிவியல் ஆனர்சு (வேதியியல்) படிப்பைத் தொடர்ந்தார். வெசுட்டர்ன் கேப் பல்கலைக்கழகத்தில் வளிமண்டலத்தில் சுவடு உலோகங்களை மதிப்பீடு செய்வதில் தனது முதுநிலை அறிவியல் ஆய்வுக் கட்டுரையை (வேதியியல்) வெற்றிகரமாக முடித்தார். 2004 ஆம் ஆண்டில், தென்னாப்பிரிக்காவிலுள்ள சிடெல்லன் போசு பல்கலைக்கழகத்தில் பீனால் தரங்குறைப்பு வினைக்கான புதிய வெள்ளீய ஆக்சைடு கூட்டு நேர்மின்வாய் பகுதியில் தனது வேதியியல் முனைவர் பட்டத்தைப் பெற்றார்.  

அறிவியல் மற்றும் தொழில்நுட்பத் துறையின் வருடாந்திர மகளிர் அறிவியல் விருது வழங்கும் விழாவில், இயற்பியல் மற்றும் பொறியியல் அறிவியல் பிரிவில் சிறப்பு பெண் விஞ்ஞானி விருதை பேக்கர் 2014 ஆம் ஆண்டு பெற்றார்.  

பேக்கர் 2017 ஆம் ஆண்டு நவம்பர் மாதத்தில் தென்னாப்பிரிக்க சிசுட்டம்சு பகுப்பாய்வு மையத்தின் இயக்குநராக பொறுப்பேற்றார்.
# ஆறன்முளா கண்ணாடி



**ஆறன்முளா கண்ணாடி** என்பது கையால் செய்யப்பட்ட கலப்பு-உலோக கண்ணாடியாகும், இது இந்தியாவின், கேரளத்தின், பத்தனம்திட்டா மாவட்டத்தில் உள்ள ஒரு சிறிய நகரமான ஆறன்முளாவில் தயாரிக்கப்படுகிறது. சாதாரண "வௌளி பூசிய" கண்ணாடியைப் போலன்றி, இது ஒரு கலப்பு-உலோக கண்ணாடி அல்லது மேற்பரப்பு பிரதிபலிப்பு கண்ணாடியாகும். இந்த கலப்பு உலோக கண்ணாடியைத் தயாரிக்கப் பயன்படுத்தப்படும் உலோக் கலவைகள் ஒரு **விஸ்வகர்மா** குடும்பம் இரகசியமாக பராமரித்து வருகின்றது. இந்த கலப்பு உலோகமானது செப்பு மற்றும் வெள்ளீயம் [சீனிவாசன் 2008] ஆகியவற்றின் கலவை என்று உலோகவியலாளர்கள் தெரிவிக்கின்றனர். கண்ணாடியின் மேற்பரப்பு பிரதிபலிப்பு தன்மையை அடைய இது பல நாட்கள் மெருகூட்டப்படுகிறது. திருமண இடத்தில் மணமகள் நுழையும்போது சடங்கில் இடம்பெறும் "அஷ்டமங்கம்" என்னும் எட்டு மங்கலப் பொருட்களில் இதுவும் ஒன்று என்று கருதப்படுகின்றது. இந்த தனித்துவமான உலோக கண்ணாடிகள் கேரளத்தின் வளமான பண்பாடு மற்றும் உலோகவியல் மரபுகளின் விளைவாகும். இவை சிறந்த வரலாற்று மற்றும் கலாச்சார மதிப்பைக் கொண்டுள்ளன மேலும் இவை அதிர்ஷ்டத்தைக் கொண்டு வரும் என்று கருதப்படுகிறன்றன. இவை ஆறன்முளாவில் ஒரு குடும்பத்தால் பாரம்பரியமாக தயாரிக்கப்படுகின்றன. அறன்முளா கண்ணாடியின் தோற்றம் ஆறான்முளா பார்த்தசாரதி கோயிலுடன் தொடர்புகொண்டதாக உள்ளது. செவிவழி செய்திகளின்படி, பல நூற்றாண்டுகளுக்கு முன்பு பார்த்தசாரதி கோயிலிலுக்கான கலைப்பொருட்களைச் செய்வதற்காக திருநெல்வேலி மாவட்டத்தில் இருந்து ஆறன்முளாவுக்கு கோயில் கலையிலும், கைவினைத் துறையிலும் நிபுணர்களான எட்டு குடும்பங்கள் அரசு தலைமையால் அழைத்து வரபட்டனர். அவர்களின் வழிவந்தவர்களே இந்த உலோகக் கண்ணாடியை செய்துவருவதாக கூறப்படுகிறது.  

லண்டனில் உள்ள பிரித்தானிய அருங்காட்சியகத்தில் அதன் சேகரிப்பில் 45 சென்டிமீட்டர் உயரமுள்ள ஒரு ஆறன்முளா உலோக கண்ணாடி உள்ளது. இந்தக் கண்ணாடிகள் 2004-05 ஆம் ஆண்டில் புவியியல் சார்ந்த குறியீட்டைப் பெற்றன.
# சலாமிசு காக்டா



***சலாமிசு காக்டா*** (*Salamis cacta*) எனும் பட்டாம்பூச்சியானது இளஞ்சிவப்பு தாய்-முத்து அல்லது இளஞ்சிவப்பு அழகு எனப்படுகிறது. இது நிம்பலிடே குடும்பத்தினைச் சார்ந்தது. இந்த பட்டாம்பூச்சியானது செனகல், கினியா, சியரா லியோன், லைபீரியா, ஐவரி கோஸ்ட், கானா, டோகோ, பெனின், நைஜீரியா, கேமரூன், எக்குவடோரியல் கினியா, காபோன், காங்கோ குடியரசு, மத்திய ஆபிரிக்க குடியரசு, அங்கோலா, காங்கோ ஜனநாயக குடியரசு, உகாண்டா, ருவாண்டா, எத்தியோப்பியா, கென்யா, தான்சானியா, மலாவி, மொசாம்பிக் மற்றும் ஜிம்பாப்வே நாடுகளின் காணப்படுகிறது. இந்நாடுகளில் இதன் வாழ்விடங்களாகக் காடுகள் உள்ளன. இக்காடுகளில் மனிதர்களின் தொந்தரவிற்கு உள்ளான பகுதிகளிலும் இந்த பட்டாம்பூச்சிகளைக் காணலாம்.  

முதிர்வடைந்த பட்டாம்பூச்சிகள் காடுகளின் மேற்பகுதியில் பறந்துகொண்டிருக்கும். அவ்வப்போது வனப்பகுதியின் ஈரமான திட்டுகளில் உறிஞ்சுவதற்கும் அல்லது நிலத்தடியில் தரை இறங்கலாம். சிலநேரங்களில் பிற சிற்றினங்களுடன் வலசை போதலை மேற்கொள்ளும். ஆண்டு முழுவதும் இந்த பட்டாம்பூச்சிகளைக் காணலாம்.  

இப்பட்டாம்பூச்சியின் இளம் உயிரிகள் *யுரேரா ஹைப்செலோடென்ட்ரான்*, *யுரேரா ட்ரைனெர்விஸ்* மற்றும் *யுரேரா* *ஆக்சிடெண்டலிஸ்* ஆகியவற்றினை உணவாக உண்ணுகின்றன.  

## துணைச் சிற்றினங்கள்

- *சலாமிசு காக்டா காக்டா* - தென்கிழக்கு செனகல், கினியா, சியரா லியோன், லைபீரியா, ஐவரி கோஸ்ட், கானா, டோகோ, பெனின், நைஜீரியா, கேமரூன், எக்குவடோரியல் கினியா, காபோன், காங்கோ, மத்திய ஆபிரிக்க குடியரசு, அங்கோலா, காங்கோ ஜனநாயக குடியரசு, உகாண்டா, ருவாண்டா, எத்தியோப்பியா, மேற்கு கென்யா, தான்சானியா
- *சலாமிசு காக்டா அமனென்சிஸ்* <small>வோஸ்ஸெலர், 1907</small> - கென்யாவின் கடற்கரை, வடகிழக்கு தான்சானியா
- *சலாமிசு காக்டா ஈலீனா* <small>ஹென்னிங் & ஜோவானோ, 1994</small> - மலாவி, மேற்கு-மத்திய மொசாம்பிக், கிழக்கு ஜிம்பாப்வே
# கோபிந்த சந்திர நஸ்கர்

**கோபிந்தா சந்திர நஸ்கர்** 15வது மக்களவையில் உறுப்பினராக இருந்தார். இவர் பங்கான் நாடாளுமன்ற தொகுதியில் திரிணாமுல் காங்கிரஸ் வேட்பாளராக போட்டியிட்டு வெற்றிப்பெற்றார். மேற்கு வங்க சட்டமன்றத்தில் 4 முறை உறுப்பினராகவும் இருந்தார். இவர் திரிணாமுல் காங்கிரஸ் கட்சியின் இதர பிற்படுத்தப்பட்ட வகுப்பினர் பிரிவின் தலைவராகவும் உள்ளார். இப்போது இவர் மேற்கு வங்கத்தின் சட்டமன்ற உறுப்பினராக உள்ளார். இவர் 2016 இல் பசந்தி தொகுதியில் போடியிட்டு வெற்றிப்பெற்றார்.  

இவரது மகள் பிரதிமா மோண்டல் 16 மக்களவை தேர்தலில் ஜெய்நகர் தொகுதியில் போடியிட்டு நாடாளுமன்ற உறுப்பினராக தேர்ந்தெடுக்கப்பட்டிருக்கிறார்.
# ஏமூர் பகவதி கோயில்

**ஏமூர் பகவதி கோயில்** அல்லது **கைப்பதி அம்பலம்** (*Emoor Bhagavathy Temple* அல்லது *Hemambika Temple)* என்பது தென்னிந்தியாவிலுள்ள, கேரள மாநிலத்தில், பாலக்காடு மாவட்டத்தில் உள்ள  ஒரு இந்து கோவிலாகும். இது பாலக்காடு நகரத்திலிருந்து 8 கி.மீ., தொலைவில் ஒலவக்கோடு சந்திர்ரக்கு அருகே கல்லேக்களங்ஙராவில் அமைந்துள்ளது.  

இந்த பகவதி பற்றி செவிவழியாக நிலவும் கதை உள்ளது. அதன்படி இந்த பகவதியை வேண்டி தவம்புரிந்த துறவியின் வேண்டுகோளை ஏற்று அவருக்கு நேரடியாக காட்சியளிக்க பகவதி சம்மத்தித்தாலும், அப்போது அங்கு அவரைத்தவிர வேறு யாரும் இருக்கக்கூடாது என்று நிபந்தனை விதித்தாளாம். அதனை அவரும் ஒப்புக்கொள்ள அம்மன் உருகொண்டு கண் திறந்து பார்த்தபோது, சுறிலும் ஏராளமானவர்கள் இருந்துள்ளனர். உடனே அம்மன் பூமிக்கடியில் மறைந்து தன் கைகளை மட்டும் காட்டினாளாம். இதனால் இங்கு அம்மனின் கைமட்டும் வழிபாட்டுக்குரியதாக உள்ளது. காலையில் அம்மனை கலைமகளாக எண்ணி வழிபடுவதும், மதியம் அலைமகளாக எண்ணி வழிபடுவதும், மாலையில் துர்கையாக எண்ணி வழிபடுவதும் இங்கு வழக்கம்.  

இத்தலத்தில் மலையாள நாட்காட்டியின்படி கும்பம் (மாசி) மாதம் வரும் சிவராத்திரி விழா சிறப்பாக கொண்டாடப்படுகிறது. இவ்விழாக் காலத்தில் கேரள மரபு நிகழ்சிகளான ஓட்டந்துள்ளல், சாக்கியர்கூத்து, கதகளி, கழச்ச சீவேலி உள்ளிட்ட பல்வேறு கலைநிகழ்ச்சிகள் நடத்தப்படுகின்றன. இதே போல் மீனம் (பங்குனி) மாதத்தில் வரும் அம்மன் நிறுவப்பட்ட நாளில் (பிரதிஷ்டா தினம்) லட்சார்ச்சனையும், கன்னி (புரட்டாசி) மாதத்தில் வரும் நவராத்திரி திருநாட்களில் சிறப்பு வழிபாடுகளும் செய்யப்படுகின்றன. விருச்சிகம் (கார்த்திகை) மாதம் ‘தாரிகா வதம்’ நிகழ்வு சிறப்பாகக் நடக்கிறது.
# ஒங்ஙல்லூர் தளி சிவன் கோயில்



**ஒங்ஙல்லூர் தளி சிவன் கோயில்** (*Ongallur Taliyil Shiva Temple*) என்பது தென்னிந்தியாவிலுள்ள, கேரள மாநிலத்தில், பாலக்காடு மாவட்டத்தில் உள்ள ஒரு சிவன் கோவிலாகும்.  

இது பாலக்காடு மாவட்டத்தில் பட்டாம்பி என்னும் இடத்திற்கு அருகே அமைந்துள்ளது. இந்தக் கோயிலில் தெளிவற்ற தோற்றத்துடன் செவ்வண்ண இரும்புச் சார மண்ணில் செய்யபட்ட சிற்பங்கள் உள்ளன.  

இதன் அருகிலுள்ள தொடருந்து நிலையம் 8 கி.மீ தொலைவில் உள்ள சோர்னூர் தொடருந்து நிலையம். அருகிலுள்ள வானூர்தி நிலையம் சுமார் 64 கி.மீ. தொலைவில் உள்ள கோழிக்கோடு பன்னாட்டு வானூர்தி நிலையம் ஆகும்.
# பேன்சி பார்க்

**பேன்சி பார்க்** (*Fantasy Park*) என்பது இந்தியாவில், கேரள மாநிலத்தின், பாலக்காடு மாவட்டத்தில் உள்ள ஒரு கேளிக்கைப் பூங்கா ஆகும்.  

இங்கு குழந்தைகள் விளையாடுவதற்கு ஏற்ற பூங்காக்கள், பலவகையான இராட்டினங்கள், கணிணி விளையாட்டுகள் போன்ற பொழுதுபோக்கு அம்சங்கள் உள்ளன. நேரம் மாலை 2 முதல் இரவு 9 மணிவரை ஆகும். வார இறுதி நாட்களிலும், தேசிய விடுமைறை நாட்களிலும் காலை 11 முதல் இரவு 9 மணிவரை இயங்கும்.
# காட்டில் மடம் கோயில்


**காட்டில் மடம் கோயில்** என்பது இந்தியாவின், கேரளத்தின், பாலக்காடு மாவட்டத்தில் உள்ள ஒரு பாழடைந்த கோயில் ஆகும். இது கி.பி 9 அல்லது 10 ஆம் நூற்றாண்டுகளில் கட்டப்பட்ட ஒரு சமண கோவிலாக கருதப்படுகிறது, இது பட்டாம்பி குருவாயூர் சாலையில் அமைந்துள்ளது. இந்த கட்டிடக்கலை திராவிட கட்டடக்கலையில் சோழர் மற்றும் பாண்டியர் கலையின் தாக்கங்களுடன் உள்ளது.  

இந்த கோயில் இந்திய தொல்லியல் ஆய்வு மையத்தால் பாதுகாக்கப்படுகிறது.
# அங்காரா மாகாணம்



**அங்காரா மாகாணம்** என்பது துருக்கி நாட்டின் ஓர் மாகாணமாகும். இங்கு துருக்கியின் தலைநகரான அங்காரா உள்ளது .  

## புள்ளிவிவரங்கள்

## வரலாறு
பழங்கால மற்றும் பாரம்பரிய காலங்களை சேர்ந்த பல வரலாற்று ரீதியான அனடோலிய நாகரிகங்களை சேர்ந்த பல குழுக்கள் அதிகம் குடியேற்றங்கள் நடந்த நவீன நகரத்தின் தளம் இடமாக உள்ளது. இங்கு ஃபிரைஜியன்ஸ், லிடியன்ஸ், பெர்சியர்கள் மற்றும் பேரரசர் அலெக்சாந்தர், ரோமானியர்கள் மற்றும் கலாத்தியர்கள் உட்பட பலர் இங்கு குடியேற்றம் செய்துள்ளனர். அங்காரா நகரம் பைசாண்டின்களின் கோட்டையாக இருந்துள்ளது; இது செல்யூக் துருக்கியர்களிடமும் பின்னர் ஒட்டோமான் பேரரசிடமும் கைவசமானது. இது இறுதியாக துருக்கியின் தந்தை என்று அழைக்கப்படும் முஸ்தபா கெமல் மற்றும் துருக்கிய தேசிய இயக்கத்தால் 1920 இல் தற்காலிக அரசாங்கத்தின் கீழ் வந்தது. பிறகு துருக்கிய நாடாளுமன்றத்தின் அங்கமாகவும், 1923 இல் புதிதாக நிறுவப்பட்ட துருக்கி குடியரசின் தலைநகராகவும் தேர்ந்தெடுக்கப்பட்டது.  

## மாவட்டங்கள்

அங்காராவில் 25 மாவட்டங்கள் உள்ளன.  

## நிலவியல்
அங்காராவின் பெரும்பகுதி மத்திய அனடோலியா பிராந்தியத்திலும், சிறிதளவு கருங்கடல் பிராந்தியத்திலும் அமைத்திருக்கும். அங்காராவில் வடக்கே மலை காடுகளும், தெற்கே கொன்யாவின் வறண்ட சமவெளியும் உள்ளது. கிசில்மக், சாகர்யா நதி அமைப்புகள், சரயார் நீர்த்தேக்கம் மற்றும் பல இயற்கை ஏரிகள் மற்றும் குளங்கள் ஆகியவற்றால் இந்த மாகாணம் பாசனம் செய்யப்படுகிறது. 50% நிலம் விவசாயத்திற்கும், 28% காடு, மற்றொரு 10% புல்வெளி மற்றும் மேய்ச்சல் நிலமாக பயன்படுத்தப்பட்டு வருகிறது. துருக்கியின் இரண்டாவது பெரிய ஏரியான துஸ் ஏரியின் சில பகுதிகள் மாகாணத்தின் செரெஃப்லிகோஹிசார் மாவட்டத்தில் அமைந்துள்ளது. மாகாணத்தின் மிக உயரமான இடம் கோசல்கஹம் மாவட்டத்தில் உள்ள ஐக் மலை ஆகும். இதன் உயரம் 2,015 மீட்டர்.  

### காலநிலை
இங்கு கோடையில் வெப்பமாகவும், வறண்டதுமாகவும், வசந்த காலத்திலும் இலையுதிர்காலத்திலும் மழை பொழிவுமாகவும், குளிர்காலத்தில் குளிர்ராகவும் மற்றும் பனி பொழிவுமாகவும் இருக்கும். மாகாணத்தின் தெற்கே வறண்ட சமவெளிகளை விட வடக்கில் ஈரப்பதம் அதிகமாக இருக்கும். மாகாணத்தின் மையத்தில் அமைந்துள்ள அங்காரா நகரில் வருடாந்திர மழையளவு 415 மி.மி (1.362 அடி), மாகாணத்தின் வடக்கே அமைந்துள்ள கோசல்கஹாமத்தின் வருடாந்திர மழையளவு 592 மி.மி (1.942 அடி) மற்றும் மாகாணத்தின் தென்கிழக்கில் அமைந்துள்ள சேரேபிளிக்கொசிசரின் வருடாந்திர மழையளவு 357 மி.மி. (1.171 அடி) ஆகும்.
# குமாரபுரம் வெங்கடாசலபதி கோயில்



**குமாரபுரம் வெங்கடாசலபதி கோயில்** (*Kumarapuram Venkitachelapathi Temple*) என்பது இந்தியாவில், கேரள மாநிலத்தின், பாலக்காடு மாவட்டத்தில் அமைந்துள்ள ஒரு பெருமாள் கோயிலாகும்.  

இக்கோயில் பாரதப்புழா ஆற்றங்கரையில் குமாரபுரம் அக்ரகார வழியில் கல்பாத்தி பாலத்துக்க அருகே உள்ளது. குமாரபுரம் கோயில் வேதங்களைக் கற்பதற்கான முக்கிய மையமாக உள்ளது. இங்கு பிரசன்ன் வெங்கடாசலபதி தன் மனைவி அலர்மேல் மங்கையுடன் எழுத்தருளியுள்ளார். இக்கோயில்லில் நடத்தபடும் சடங்குகள் திருப்பதி வெங்கடாசலபதி கோயிலில் நட்த்தபடும் சடங்குகளை ஒத்திருப்பதால் இவரை திருப்பதி வெங்கடாசலதிக்கு இணையானவராக கருதுகின்றனர்.
# சௌமியகேசவர் கோயில், நாகமங்கலம்



**சௌமியகேசவர் கோயில் (Saumyakeshava temple)** என்பது 12 ஆம் நூற்றாண்டில் போசளப் பேரரசின் ஆட்சியாளர்களால் நாகமங்கலத்தில் கட்டப்பட்ட இந்து கோயிலாகும். இது, இந்தியாவின் கர்நாடக மாநிலத்தின் மாண்டியா மாவட்டத்தில் அமைந்துள்ளது. இது வரலாற்று முக்கியத்துவம் வாய்ந்த நகரமான மைசூரிலிருந்து ஸ்ரீரங்கப்பட்டணம்-சிரா நெடுஞ்சாலையில், 62 கி.மீ தொலைவில், அமைந்துள்ளது. வரலாற்று ரீதியாக, போசள மன்னர் விஷ்ணுவர்தனனின் ஆட்சியின் போது நாகமங்கலம் முக்கியத்துவம் பெற்றது. இது வைணவ நம்பிக்கையின் ஒரு முக்கிய மையமாக மாறியது. மேலும் அவரது ராணிகளில் ஒருவரான பொம்மலாதேவியிடமிருந்து ஆதரவைப் பெற்றது. இரண்டாம் வீர வல்லாளனின் ஆட்சியின் போது, நாகமங்கலம் ஒரு அக்ரகாரமாக இருந்ததுடன், மரியாதைக்குரிய வீர வல்லாள சதுர்வேதி பட்டரத்னாகரம் என்ற பெயரையும் கொண்டிருந்தது. தற்போது இந்திய தொல்பொருள் ஆய்வு மையத்தால் தேசிய முக்கியத்துவம் வாய்ந்த நினைவுச்சின்னமாக இந்த கோயில் பாதுகாக்கப்படுகிறது.  

## கோயில் திட்டம்

கலை வரலாற்றாசிரியர் ஆடம் ஹார்டியின் கூற்றுப்படி, சன்னதியின் அடிப்படை திட்டம் நட்சத்திர வடிவம் ஆகும். இது *ஜகதி* என்ற பீடத்தில் அமைக்கப்பட்டுள்ளது. இக்கோயில், சோப்புக்கல் பொருட்களால் கட்டப்பட்டுள்ளது. வரலாற்றாசிரியர் பெர்சி பிரவுனின் கூற்றுப்படி இது ஒரு ஹொய்சாலா பாணியில் அமைந்துள்ளது. ஒட்டுமொத்தமாக, இந்த கோயில் *நாகஹள்ளி*, சதாசிவா கோயில் போன்ற வேறு சில ஹொய்சாலா கோயில்களில் காணப்படும் *நாகரா* அம்சங்களை (வட இந்திய பாணி) காட்சிப்படுத்துகிறது. கலை வரலாற்றாசிரியர்களான ஜெரார்ட் ஃபோகேமா மற்றும் பெர்சி பிரவுன் கருத்துப்படி, ஹொய்சாலா கோயில்களில் *நாகரா* அம்சங்கள் அரிதாகவே காணப்படுகின்றன. இந்த கோயில் ஒரு பெரிய கட்டமைப்பாகும். இது பல வம்சங்களின் ஆதரவைப் பெற்றுள்ளது மற்றும் பிற்கால விஜயநகர சாம்ராஜ்யத்தின் அம்சங்களை வெளிப்படுத்துகிறது. அதன் ஆட்சியாளர்கள் அதன் மேல் நுழைவாயிலையும், கோபுரத்தையும் எல்லைச் சுவர்கள் எனப்படும் பிரகாரத்தையும் சேர்த்துள்ளனர். விஜயநகர பேரரசிற்கு பிந்தைய சில அம்சங்களும் இக்கோயிலில் காணப்படுகிறது. நுழைவாயிலுக்கு மேலே உள்ள கோபுரம் 7 மாடி உயரமான சுண்ணாம்பு மற்றும் செங்கல் அமைப்புடன் கட்டப்பட்டுள்ளது. இங்கு, இந்து கடவுளர்களின் உருவங்கள் சுவர் பூச்சுக்கான சாந்துவைப் பயன்படுத்தி அலங்கரிக்கப்பட்டுள்ளது.  

இக்கோவில் மூன்று பகுதிகளாக உள்ளது. ஒரு கர்ப்பக்கிருகம், முன் கூடம், பெரிய தூண்களைக் கொண்ட ஒரு திறந்த மண்டபம் போன்றவற்றைக் கொண்டுள்ளது. பெர்சி பிரவுன் மற்றும் ஜெரார்ட் ஃபோகேமா ஆகியோரின் கூற்றுப்படி, இவை ஹொய்சாலா பாணி கோவிலின் தரமான அம்சங்கள் எனப்படுகிறது. மூடிய மண்டபத்தில் இரண்டு பக்கவாட்டு ஆலயங்கள் உள்ளன. ஒன்று வடக்கிலும் மற்றொன்று தெற்கிலும் உள்ளது. கிழக்கே, பெரிய மண்டபம் நடைமேடையுடன் இணைகிறது. இது பக்தர்களால் கோயிலைச் சுற்றி வருவதற்கு ஏதுவாக உள்ளது. ஏனெனில் கோயிலின் உள்ளே இதுபோன்ற எந்த அம்சமும் இல்லை. சன்னதியின் விமானம் வழக்கமான அலங்காரமின்றி கோயிலுக்கு ஒட்டுமொத்தமாக ஒரு அழகிய தோற்றத்தை அளிக்கிறது. கோயிலில் காணப்படும், இந்து மத கடவுளின் வடிவம் விஷ்ணு, கருடன் பீடத்தில் காட்சியளிக்கிறார். மூடிய மண்டபத்தின் கூரையானது ஹொய்சாலா கட்டுமானங்களில் ஒரு நிலையான அம்சமான லேத் டர்ன் தூண்களால் ஆதரிக்கப்படுகிறது.
# சொங்குடு யுத்தம்



**சொங்குடு யுத்தம்** (தற்கால பெய்ஜிங்) என்பது 1215 ஆம் ஆண்டு மங்கோலியர்களுக்கும் மற்றும் வடக்கு சீனாவைக் கட்டுப்படுத்திய சுரசன் சின் அரசமரபுக்கும் இடையே நடைபெற்ற ஒரு யுத்தம் ஆகும். இந்த யுத்தத்தில் மங்கோலியர்கள் வெற்றி பெற்றனர். சீனாவை வெல்லும் தங்களது படையெடுப்பை தொடர்ந்தனர்.  

## வரலாறு
1211 ஆம் ஆண்டு மங்கோலியர்கள் மற்றும் சின் அரசமரபுக்கு இடையிலான போரின் தொடக்கத்தை குறித்தது. போரின் முதல் இரண்டு ஆண்டுகளுக்கு சின் அரசமரபானது, செங்கிஸ் கான் (தெமுசின்) மற்றும் அவரது மங்கோலிய இராணுவத்தை எதிர்த்து தாக்கு பிடித்தது.  

அத்தகைய நேரம் முழுவதும் தெமுசின் தனது படைகளை தொடர்ந்து பெரிதாக்கினார். 1213ஆம் ஆண்டு சீனப் பெருஞ் சுவர் வரை இருந்த சின் அரசமரபின் அனைத்து பகுதிகளையும் வெல்லும் அளவுக்கு அவரது ராணுவம் சக்தி வாய்ந்ததாக உருவானது. இந்த முக்கியமான இடத்தில் தனது படைகளை மூன்று சிறிய பிரிவுகளாகப் பிரிக்கும் முடிவை தெமுசின் எடுத்தார். இம்முடிவின் மூலம் சீன பெருஞ்சுவரை தாண்டி வடக்கு சீனாவை வெல்லும் முயற்சியை மேற்கொண்டார். தெமுசின் தனது தம்பி கசர் தலைமையில் ஒரு ராணுவப் பிரிவை கிழக்கு நோக்கி மஞ்சூரியாவிற்கு அனுப்பினார். மற்றொரு ராணுவப் பிரிவை தனது முதல் மூன்று மகன்களின் தலைமையில் தெற்கே சான்சியை நோக்கி அனுப்பினார். மூன்றாவது இராணுவப் பிரிவுக்கு தானே தலைமை தாங்கி தனது கடைசி மகன் டொலுயுடன் சாண்டோங்கை நோக்கி முன்னேறினார். இந்தத் திட்டமானது வெற்றியில் முடிந்தது. அனைத்து ராணுவங்களும் வெவ்வேறு இடங்களில் சீன பெருஞ்சுவரை கடந்தன.  

இவர் லிஸ்னர் என்ற வரலாற்றாளரின் கூற்றுப்படி, முற்றுகையிடப்பட்ட குடிமக்கள் தங்களது பீரங்கிகளில் பயன்படுத்த போதிய உலோகங்கள் இல்லாத காரணத்தால் தங்கம் மற்றும் வெள்ளியை உலோகங்களுக்கு பதிலாக பயன்படுத்தினர்.  

பெய்ஜிங்கிற்கான யுத்தமானது நீண்டதாகவும் அலுப்பு ஏற்படுத்தக் கூடியதாகவும் இருந்தது. இறுதியாக ஜூன் 1, 1215 ஆம் ஆண்டு மங்கோலியர்கள் நகரத்தை கைப்பற்றினர். தாங்கள் அதிக சக்தி வாய்ந்தவர்கள் என்பதை நிரூபித்தனர். நகர மக்கள் கொல்லப்பட்டனர். இதன் காரணமாக சின் பேரரசர் சுவான்சோங் தனது தலைநகரத்தை தெற்கே கைபெங்கிற்கு மாற்ற கட்டாயப்படுத்தப்பட்டார். இதன் மூலமாக மஞ்சள் ஆற்று பள்ளத்தாக்கானது மேலும் மங்கோலிய அழிவிற்கு திறந்துவிடப்பட்டது. 1232ஆம் ஆண்டு நடைபெற்ற முற்றுகைக்கு பிறகு கைபெங்கும் மங்கோலியர்களிடம் வீழ்ந்தது.
# பெர்க்குசன் கல்லூரி


பெர்க்குசன் கல்லூரி கலை மற்றும் அறிவியல் பாடப்பிரிவுகள் கொண்ட தன்னாட்சி பெற்ற பொதுக் கல்லூரியாகும். பேராசிரியர் வாகன் சிவராம் ஆப்தே இக்கல்லூரியில் முதல் முதல்வர் ஆவார். பம்பாய் மாகாணத்தின் ஆளுநராக இருந்த சர் ஜேம்ஸ் பெர்குசன் ரூபாய் 1,200 நன்கொடை வழகியதால், இக்கல்லூரிக்கு அவரது பெயர் சூட்டப்பட்டது.  

இக்கல்லூரி இரண்டு பிரிவுகள் கொண்டது:  
1. இளையோர் பிரிவு: இது இரண்டாண்டு படிப்பாகும். உயர்நிலைப் பள்ளியிலிருந்து கல்லூரியின் கலை மற்றும் அறிவியல் படிப்புகளில் சேரும் மாணவர்கள் மேனிலைப் பள்ளித்தேர்வில் தேர்ச்சி பெற்று சான்றிதழ் பெற வேண்டும்.

1. கல்லூரிப் பிரிவு: இளையோர் பிரிவில் தேர்ச்சி பெற்ற மாணவர்கள், 29 பாடப்பிரிவுகளில் இளங்கலை மற்றும் அறிவியல் பட்டப் படிப்புகளில் சேரலாம். மேலும் முதுகலை பட்டப்படிப்பில் 16 பாடப்பிரிவுகள் உள்ளது. இக்கல்லூரி ஆய்வுப் படிப்பில் முனைவர் பட்டங்களை வழங்குவதுடன் தொழிற்கல்வி திட்டங்களையும் கொண்டுள்ளது.

## கல்லூரி வளாகம்
இந்திய விடுதலையின் போது இக்கல்லூரி 65 ஏக்கர் பரப்பளவு கொண்டது. பின்னர் இக்கல்லூரியின் வளாகத்தை ஒட்டிய குன்றுப் பகுதிகளைக் கொண்டு இக்கல்லூரி விரிவுபடுத்தப்பட்டது.  
## முன்னாள் மாணவர்கள் & ஆசிரியர்கள்
- விநாயக் தாமோதர் சாவர்க்கர், இந்திய விடுதலை இயக்கத் தலைவர்
- ஆச்சார்ய கிருபளானி - இந்திய விடுதலை இயக்கத் தலைவர்
- பி. வி. நரசிம்ம ராவ் - முன்னாள் இந்தியப் பிரதமர்
- வி. பி. சிங்- முன்னாள் இந்தியப் பிரதமர்
- தாமோதர் தர்மானந்தா கோசாம்பி -
# பூ யுவானூய்


**பூ யுவானூய்** (Fu Yuanhui) (பிறப்பு: 1996 சனவரி 7) இவர் ஓர் சீனாவைச் சேர்ந்த<nowiki/>பெண் நீச்சல் போட்டி வீரரவார். இவர் பின்னால் நீந்துவதில் நிபுணத்துவம் பெற்றவர். இவர், 100 மீட்டர் பின்னால் நீந்தும் நீச்சலில் 2016 இரியோ ஒலிம்பிக்கில் வெண்கலப் பதக்கம் வென்றார். இவர் தனது ஆளுமைக்கும், மகிழ்ச்சிக்கும் பெயர் பெற்றவர்.  

## ஆரம்ப கால வாழ்க்கை
1996 சனவரி 7, அன்று இவர் சீனாவின் செஜியாங்கில் உள்ள காங்சூவில், பூ சுன்செங், சென் யிங் ஆகியோருக்கு ஒரே மகளாகப் பிறந்தார். இவர் தனது ஐந்து 5 வயதில் நீச்சலைத் தொடங்கினார்.  

## நீச்சல் தொழில்

### 2012 கோடை ஒலிம்பிக்
2012 இலண்டனில் நடந்த கோடைகால ஒலிம்பிக்கில், பெண்கள் 100 மீட்டர் நீச்சலில் போட்டியிட்டு, இறுதிப் போட்டியில் 8 வது இடத்தைப் பிடித்தார்.  

### 2013 உலகப் போட்டி
பார்செலோனாவில் நடைபெற்ற 2013 உலகப் போட்டியில், இவர் 50 மீட்டர் நீச்சலில் இரண்டாவது இடத்தைப் பிடித்தார். உடன் நீந்திய வீராங்கனை ஜாவோ ஜிங்கிடம் 27.39 வினாடிகளில் தோற்றார்.  

### 2014 ஆசிய விளையாட்டு
2014 தென் கொரியாவின் இஞ்சியோனில் நடந்த ஆசிய விளையாட்டுப் போட்டிகளில், இவர் 50 மீட்டர், 100 மீட்டர் நீச்சல் ஆகிய இரண்டிலும் தங்கப் பதக்கங்களை வென்றார்.  

### 2015 உலகப் போட்டிகள்

2015 ஆம் ஆண்டில் நடந்த உலக நீச்சல் போட்டியில் 50 மீட்டரை வென்ற இவர், 4x100 மீட்டரில் மெட்லியை வெல்ல சீனாவுக்கு உதவினார்.  

### 2016 கோடை ஒலிம்பிக்
இரியோவில் நடந்த 2016 கோடைகால ஒலிம்பிக்கில், இவர் பிரபலமடைந்து நாடு முழுவதும் நீச்சல் சின்னமாக மாறினார்.  

கனடிய நீச்சல் வீரர் *கைலி மாஸ்ஸு*டன் மூன்றாவது இடத்தைப் பிடித்து 100 மீட்டரில் வெண்கலப் பதக்கம் வென்றார். இவர் 58.76 நேரத்தின் தேசிய சாதனையை நிகழ்த்தினார். ஒலிம்பிக் முழுவதும், இவரது மகிழ்ச்சியான நேர்காணல்களும், நடத்தையும் இவரை மிகவும் பிரபலமாக்கியது.  

### 2016 ஆசிய நீச்சல் போட்டி
தோக்கியோவில் நடைபெற்ற 2016 ஆசிய நீச்சல் போட்டியில், இவர் முதல் முறையாக தங்கப் பதக்கங்களை வென்றார். இவர் 50 மீட்டரிலும், 100 மீட்டரிலும் இரண்டு தங்கப் பதக்கங்களையும், 4 × 100 மீ மெட்லி ரிலேவில் வெள்ளிப் பதக்கத்தையும் வென்றார். இவர் தனது வெய்போவில் தனது பதக்கங்களைக் காட்டியதில் மிகவும் மகிழ்ச்சியடைந்தார்.  

## தனிப்பட்ட வாழ்க்கை
2016 முதல், இவர் சீனாவில் மிகவும் பிரபலமான விளையாட்டு வீரர்களில் ஒருவராக இருந்து வருகிறார். இவர் சில தொலைக்காட்சி பேச்சு நிகழ்ச்சிகள், தொண்டு நடவடிக்கைகள் போன்றவற்றில் பங்கேற்கிறார். சன் யாங், யே சிவென் போன்ற பல நீச்சல் வீரர்களுடனும் இவர் நட்புடன் இருக்கிறார். இவர் 2017 சிசிடிவி புத்தாண்டு காலாவின் விருந்தினராக இருந்தார்.
# பெயர் சந்தியா தொழில் தாசி


**பெயர் சந்தியா தொழில் தாசி** என்பது 2006 ஆண்டு இந்தி மொழியில் *சிங்காரி* என்ற பெயரில் வெளிவந்து பிற்காலத்தில் தமிழில் மொழிபெயர்த்து வெளியிடப்பட்டது. இப்படத்தின் இயக்குநர் கல்பனா லக்சுமி. இப்படத்தில் முக்கியக் கதாபாத்திரத்தில் மிதுன் சக்கரவர்த்தியும், சுஷ்மிதா சென்னும் நடித்தார்கள்.  

## திரைக்கதை
இந்துமத கோட்பாட்டின்படி உருவாக்கப்பட்டு காளி கோவிலை நிர்வாகம் செய்யும் மடாதிபதியான பூபன் (மிதுன் சக்கரவர்த்தி) பகலில் பூசை முடிந்த பின் அப்பகுதியில் நடந்துவரும் பால்வினை தொழில் செய்யும் இடத்திற்கு வருவதும் அங்கு வருமையின் காரணமாக தனது பெண் குழந்தையுடன் இருக்கும் பெண்ணான சந்தியா (சுஷ்மிதா சென்) என்பவளுடன் தவறான உறவில் ஈடுபடுவதுடம் அப்பெண்ணின் மகளையும் இதேபோல் தாசியாக மாற்றப்போவதாக கொடுமைப்படுத்துகிறார். இதன் காரணமாக மடாதிபதியின் மேல் கோபங்கொள்ளும் அப்பெண் வெகுண்டெழுகிறாள். பின்னர் மடாதிபதியை அழித்து அப்பகுதி மக்களை காப்பாத்துகிறாள்.
# மாக்தலேனா மோசி


**மாக்தலேனா ரூத் மோசி** (Magdalena Ruth Moshi) (பிறப்பு" 1990 நவம்பர் 30) இவர் ஓர் தன்சானிய நீச்சல் வீரராவார். 2012 கோடைகால ஒலிம்பிக்கில், பெண்கள் 100 மீட்டர் பிரீஸ்டைலில் போட்டியிட்டு, ஒட்டுமொத்தமாக 45 வது இடத்தைப் பிடித்து, அரையிறுதிக்கு தகுதி பெறத் தவறிவிட்டார். இவர் 2016 கோடைகால ஒலிம்பிக்கில் 50 மீ பிரீஸ்டைல் போட்டியில் பங்கேற்று, 91 போட்டியாளர்களில் 67 வது இடத்தைப் பிடித்தார். ( 29.44 வினாடிகளில்)  

இவர் 2014 பொதுநலவாய விளையாட்டுப் போட்டிகளில் 50 மற்றும் 100 மீட்டர் பிரீஸ்டைலில் போட்டியிட்டார்.  

## தனிப்பட்ட வாழ்க்கை
இவர் 2010 ஆம் ஆண்டில் தெற்கு ஆஸ்திரேலியாவில் அடிலெய்டுக்கு குடிபெயர்ந்தார். அடிலெய்ட் பல்கலைக்கழகத்தில் சுகாதார அறிவியல் படிப்பதற்காகவும், 2016 ஒலிம்பிக் போட்டிகளுக்குத் தயாராகவும், அதே நேரத்தில் மருத்துவத்தில் உயர்கல்வியையும் முடிக்கவும் அங்கு சென்றார். உடலியல் அல்லது பொது சுகாதாரத்தில் பணியாற்ற தன்சானியா திரும்புவதாக இவர் நம்புகிறார்.
# முகமது சம்சு ஆலம் சேக்



**முகமது சம்சு ஆலம் சேக்** (Mohammad Shams Aalam Shaikh) (பிறப்பு: 1986 சூலை 17) இவர் இந்திய இணை ஒலிம்பிக் நீச்சல் வீர்ராவார். ஆண்கள் 100 மீ மார்பக நீச்சலில் எஸ்.பி 4 பிரிவில் கனடாவிலுள்ள கியூபெக்கிலுள்ள கெட்டினோவில் நடைபெற்ற 2016 கனடா-அமெரிக்க இணை நீச்சல் போட்டிகளில் வெண்கலம் வென்றார். இந்தோனேசியாவின் ஜகார்த்தாவில் நடைபெற்ற 2018 ஆசிய இணை விளையாட்டுப் போட்டிகளிலும் இவர் இந்தியாவைப் பிரதிநிதித்துவப்படுத்தினார்.  

## ஆரம்ப கால வாழ்க்கை
இவர், பீகாரின் மதுபனி மாவட்டத்தில் உள்ள இரத்தோசு என்ற கிராமத்தில் பிறந்தார். இவர் தனது குடும்பத்தினருடன் மும்பைக்கு செல்வதவதற்கு முன்பு ஒரு சாதாரண குடும்பத்தில்ல் வளர்க்கப்பட்டார். 24 வயதில், இவரது முதுகில் ஒரு கட்டி உருவாகியது. இதை அகற்ற செய்யப்பட்ட அறுவை சிகிச்சை காரணமாக இவரது உடலின் கீழ் பாதியை அசைக்கவில்லை. பின்னடைவு இருந்தபோதிலும், இவர் பல்வேறு பயிற்சியாளர்களின் பயிற்சியாலும் குடும்ப உறுப்பினர்களின் ஆதரவாலும், அவர்களின் ஆலோசனையாலும் ஒரு இணை நீச்சல் வீரராக பயிற்சி மேற்கொண்டார். இவர் கூறினார், "இது எனக்கு மறுபிறப்பு போன்றது, மேலும் சிறந்தது, ஏனென்றால் நான் பல முறை எனது நாட்டை பிரதிநிதித்துவப்படுத்தியிருக்கிறேன் என் குடும்பத்தை பெருமைப்படுத்துங்கள்! " .  

## தடகள வாழ்க்கை
இவர் கராத்தே மீது ஆர்வம் கொண்டிருந்தார். 2010 க்கு முன்னர் மாநில, தேசிய கராத்தே போட்டிகளில் பங்கேற்றுள்ளார். இவரது அறுவை சிகிச்சைக்குப் பிறகு, இவர் இணை நீச்சலுக்கு மாறினார். அங்கு 12 முதல் 17 வது இந்திய தேசிய இணை நீச்சல் போட்டிகளில் மொத்தம் 15 பதக்கங்களை வென்றார். 50 மீ, 100 மீ பட்டாம்பூச்சி நீச்சல், பிரீஸ்டைல் நீச்சல், பல்வேறு பிரிவுகளுக்கான எஸ் 5 பிரிவில் பங்கேற்க 2018 ஆசிய இணை விளையாட்டுக்கான இந்திய அணிக்கு இவர் தேர்வு செய்யப்பட்டார் ஆண்கள் 100 மீ மார்பக நீச்சல் எஸ்.பி 4 பிரிவில் கியூபெக்கிலுள்ள கெட்டினோவில் நடைபெற்ற 2016 கனடா-அமெரிக்க இணை நீச்சல் போட்டிகளில் வெண்கலம் வென்றார்.  

2017 ஏப்ரல் 8 அன்று உலக சாதனை அகாதமியால் அறிவிக்கப்பட சாதனையான 8 கி. மீ. தூரத்தை நான்கு மணி நேரத்தில் நீச்சல் மூலம் இவர் அடைந்த ஒரு மாற்றுத்திறனாளி கடல் நீச்சலுக்கான சாதனையையும் இவர் வைத்திருக்கிறார் . ஒரு இணை நீச்சல் வீர்ரான வேகமான நதி நீச்சலிலும் சிறந்து விளங்குகிறார். பீகார் நீச்சல் சங்கம் ஏற்பாடு செய்த பாச்னா சட்டக் கல்லூரி கரையில் கங்கை ஆற்றில் 2 கி.மீ நீச்சலில் (நேரம் 12: 23.04 நிமிடங்கள்) வெற்றிகரமாக முடித்துள்ளார்.  

பிப்ரவரி 2020 இல் இவர் மற்றொரு சாதனை படைத்தார். கங்கை ஆற்றில் 2 கி.மீ தூரத்தை 12 நிமிடங்கள் 23 வினாடிகளில் கடந்து சென்றார்.  

## தனிப்பட்ட வாழ்க்கை
இவர் மும்பையின் தாராவியில் வசிக்கிறார். இரிசுவி பொறியியல் கல்லூரியில் இயந்திர பொறியியலும், சென்னை, சத்தியபாமா பொறியியல் கல்லூரியில் வணிக மேலாண்மையில் முதுகலை பட்டமும் பெற்றார் இவர் தன்னை மேம்படுத்துவதற்காக 2018 இல் தனது அதிகாரப்பூர்வ வலைத்தளத்தை தொடங்கினார். அமெரிக்காவின் மாநில விளையாட்டு விளையாட்டு வழிகாட்டல் திட்டம் 2018 மூலம் மாற்றுத் திறனாளிகள் விளையாட்டிலும், விளையாட்டு இராஜதந்திரத்திலும் சிறந்த வளர்ந்து வரும் தலைவர் என்ற பட்டம் வழங்கப்பட்டது. இவர் சமூகத்தில் ஒரு செல்வாக்கு செலுத்துபவர் என்று மக்கள் நம்புகிறார்கள். மக்கள் இவரது அசாதாரண வாழ்க்கைக் கதையைப் பார்த்து கேட்பதன் மூலம் உத்வேகமும் உந்துதலும் பெறுகிறார்கள். இவர் பல்வேறு பேச்சுகளையும், ஊக்கமளிக்கும் உரைகளையும் நிகழ்த்தியுள்ளார். பல்வேறு பள்ளிகள், கல்லூரிகள், பல்கலைக்கழகங்கள், பெறுநிறுவனங்களில் பல்வேறு சந்தர்ப்பங்களில் தலைமை விருந்தினராகவும், முக்கிய பேச்சாளராக கலந்து இருந்துள்ளார்.